Broj: 711-I-534-P-57-21/23-12-24

Zagreb, 03. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), **u predmetu dužnosnika Joska Roščića, općinskog načelnika Općine Baška Voda,** na 202. sjednici, održanoj 03. veljače 2023 .g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Joska Roščića, općinskog načelnika Općine Baška Voda, u odnosu na okolnost da je članove svoje šire obitelji postavio na izvršne funkcije u tijelima Nogometnog kluba „Urania“ neće se pokrenuti s obzirom da iz prikupljenih podataka i dokumentacije ne proizlazi nikakva povezanost između spomenutog nogometnog kluba i dužnosnika Joska Roščića.**

Obrazloženje

Povjerenstvo je dana 04. ožujka 2021.g. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-868-P-57/21-01-1. U predmetnoj prijavi se navodi da je dužnosnik Josko Roščić dana 02. veljače 2021. vodio Skupštinu nogometnog kluba „Urania“, gdje je kao općinski načelnik imenovao svojeg bratića ………………… kao izvršnog predsjednika kluba, dok je bivšu upravu raspustio, a trenerima raskinuo ugovore.

Člankom 3. stavkom 1. podstavkom 39. ZSSI/11-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika kojeg ustrojava i vodi Povjerenstvo utvrđeno je da dužnosnik Josko Roščić obnašao dužnost općinskog načelnika Općine Baška Voda u mandatima od 2013.-2017. , 2017.-2021. i u mandatu koji je započeo 21. svibnja 2021.g. slijedom čega je isti obvezan postupati sukladno odredbama ZSSI-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

Slijedom navedenog, Povjerenstvo utvrđuje kako će predmet P-57/21, koji je formiran prije stupanja ZSSI/21-a na snagu dana 25. prosinca 2021., biti dovršen sukladno odredbama ZSSI/11-a.

Člankom 2. stavkom 1. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 7. ZSSI/11-a propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo je od Općine Baška Voda dopisom broj 711-I-533-P-57/21-02-8 od 26. ožujka 2021.g. zatražilo da se očituje je li Općina Baška Voda, za vrijeme mandata dužnosnika Joska Roščića, općinskog načelnika Općine Baška voda, dodjeljivala sredstva Nogometnom klubu „Urania“, te ako jest, potrebno je navesti kada, u kojim iznosima te je li prije dodjele sredstava za svaku pojedinu godinu proveden natječaj za dodjelu sredstava udrugama s područja Općine Baška Voda. Od Općine Baška Voda zatraženo je da Povjerenstvu dostavi objavljene javne pozive za dodjelu sredstava udrugama, prijave Nogometnog kluba „Urania“, zapisnike komisije koja je ocjenjivala prijave, odluke o dodjeli sredstava te ugovore sklopljene s Nogometnim klubom „Urania“. Nadalje, od Općine Baška Voda zatraženo je očitovanje je li Općina za vrijeme mandata dužnosnika Joska Roščića stupala u neke druge poslovne odnose s Nogometnim klubom „Urania“, te ako jest da dostavi podatke o kojoj vrsti poslovnih odnosa je riječ, vrijeme stupanja u poslovni odnos, pojedinačnu vrijednost svakog poslovnog odnosa te tko je u ime Općine Baška Voda odlučivao u stupanju u navedene poslovne odnose.

Nadalje, Povjerenstvo je od Nogometnog kluba „Urania“ dopisom broj 711-I-534-P-57/21-03-8 zatražilo da se očituje obavlja li dužnosnik Josko Roščić, općinski načelnik Općine Baška Voda, bilo koju funkciju u tijelima Nogometnog kluba „Urania“ i od kada te obavljaju li ……………… i …………….. funkcije u tijelima Nogometnog kluba „Urania“ i koje te tko ih je na te funkcije imenovao.

Nogometni klub „Urania“ odgovorio je na traženje Povjerenstva dopisom od 12. travnja 2021.g. u kojem je navedeno da dužnosnik Josko Roščić ne obavlja niti jednu u funkciju u tijelima Nogometnog kluba „Urania“, a da …………….. i …………….. da nisu dužnosnici u smislu odredaba ZSSI-a, niti srodnici dužnosnika pa da je nejasno po kojoj pravnoj osnovi Povjerenstvo zahtijeva predmetne podatke.

Općina Baška Voda odgovorila je na traženje Povjerenstva dopisom KLASA:008-01/21-01/07, URBROJ: 2147/02-05-21/2 od 13. travnja 2021. u kojem je navedeno da su Nogometnom klubu „Urania“ u razdoblju od 2017. do 2020. godine od strane Općine Baška Voda dodjeljivana sredstva, i to: 2017. 900.000,00 kuna, 2018. 1.389.225,16 kuna, 2019.1.200.451,49 kn i 2020. 1.197.171,46 kn. Nadalje, da su sva sredstva nogometnom klubu „Urania“ dodijeljena temeljem odluke o općinskom proračunu za tekuću godinu, odnosno prema Programu financiranja javnih potreba u športu Općine Baška Voda za važeću godinu. Također, navodi se da Općina Baška Voda putem Općinskog vijeća donosi odluku o visini sredstava koja će se dodijeliti udrugama/društvima u tekućoj godini te su Povjerenstvu dostavljeni: Izmjene i dopune proračuna Općine Baška Voda za 2017. godinu, Program financiranja javnih potreba u športu Općine Baška Voda za 2017. godinu, Kartica partnera od 01.01.2017.-31.12.2017., partner 027251 NK „Urania“, Izmjene i dopune proračuna Općine Baška Voda za 2018. godinu, Program financiranja javnih potreba u športu Općine Baška Voda za 2018. godinu, Kartica partnera od 01.01.2018.-31.12. 2018. partner 027251 NK „Urania“, izmjene i dopune proračuna Općine Baška Voda za 2019. , Kartica partnera od 01.01.2019.-31.12.2019., partner 027251 NK „Urania“, Izmjene i dopune proračuna Općine Baška Voda za 2020. godinu, Program financiranja javnih potreba u športu Općine Baška Voda za 2020. godinu i Kartica partnera od 01.01.2020.-31.12.2020., partner 027251 NK „Urania“. Navedeno je da se proračun i izmjene i dopune proračuna Općine Baška Voda nalaze i na internetskim stranicama Općine Baška Voda na kojoj su objavljeni i Glasnici Općine Baška Voda te su na taj način svima dostupni. Zaključno, navedeno je da je temeljem Odluke Općinskog vijeća Općine Baška Voda, KLASA: 021-05/14-01/32, URBROJ:2147/02-01-14/1 od 19. prosinca 2014. godine, o korištenju prostora u vlasništvu Općine Baška Voda, sklopljen ugovor s Općinom Baška Voda i Nogometnim klubom „Urania“ o dodjeli sportske građevine-nogometnog igrališta na upravljanje i korištenje. U privitku dopisa dostavljeni su Odluka o korištenju prostora u vlasništvu Općine Baška Voda iz 2014. godine te Ugovor o dodjeli sportske građevine-nogometnog igrališta NK „Urania“ na upravljanje i korištenje.

Povjerenstvo je nastavno na zaprimljenu dokumentaciju, dopisom broj 711-I-926-P-57/21-06-8 od 24. svibnja 2021. godine od Općine Baška Voda zatražilo podatke o sredstvima dodijeljenim Nogometnom klubu „Urania“ od 2009. pa nadalje, a s obzirom da je od 2009. godine dužnosnik Josko Roščić kontinuirano obnašao dužnost općinskog načelnika Općine Baška Voda. Također, zatražena je dopuna podataka na način da se navede je li prije dodjele sredstava za svaku pojedinu godinu proveden natječaj za dodjelu sredstava udrugama s područja Baške Vode te ukoliko jest da Općina Baška Voda dostavi objavljene javne natječaje za dodjelu sredstava udrugama, prijave Nogometnog kluba „Urania“, zapisnike komisije koja je ocjenjivala prijave, odluke o dodjeli sredstava te ugovore sklopljene s Nogometnim klubom „Urania“. Zaključno je zatraženo da ukoliko javni natječaji nisu provedeni tko je i na temelju kojih kriterija podnio Općinskom vijeću Općine Baška Voda prijedlog kojim će se udrugama u pojedinoj godini dodijeliti sredstva i iznos sredstava.

Općina Baška Voda odgovorila je na traženje Povjerenstva dopisom KLASA:008-01/21-01/07, URBROJ: 2147/02-05-21/3 od 28. lipnja 2021. u kojem je navedeno da su Nogometnom klubu „Urania“ u razdoblju od 2009. do 2016. godine od strane Općine Baška Voda dodjeljivana sredstva i to: 2009. 639.300,00 kuna, 2010. 570.606,28 kuna, 2011. 599.568,73 kuna, 2012. 570.920,09 kuna, 2013. 640.000,00 kuna, 2014. 875.062,03 kuna, 2015. 779.194,43 kuna i 2016. 866.000,00 kuna te da su sredstva nogometnom klubu „Urania“ dodijeljena temeljem odluke o općinskom proračunu za tekuću godinu, odnosno odlukom Općinskog vijeća bez provedbe javnog natječaja.

U privitku dopisa Povjerenstvu su dostavljene: Odluka o izmjenama i dopunama proračuna za 2009. godinu, Glasnik 14/2009, Odluka o godišnjem obračunu proračuna za 2009. godinu, Glasnik 06/2010, Izmjene i dopune proračuna za 2010. godinu, Glasnik 11/2020, Odluka o godišnjem obračunu proračuna za 2011. godinu, Glasnik 10/2012, Izmjene i dopune proračuna za 2012. godinu, GLASNIK 06/2013, Odluka o izmjeni i dopuni proračuna za 2013. godinu, GLASNIK 11/2013, Odluka o godišnjem obračunu proračuna za 2013. godinu, GLASNIK 16/2014, Izmjene i dopune proračuna za 2014. godinu, GLASNIK 16/2014, Godišnji izvještaj o izvršenju proračuna za 2014. godinu, GLASNIK 08/2015, Izmjene i dopune proračuna za 2015. godinu, GLASNIK 15/2015, Godišnji izvještaj o izvršenju proračuna za 2015. godinu, GLASNIK 06/2016, Odluka o izmjeni i dopuni proračuna za 2016. godinu, GLASNIK 13/2016, Godišnji izvještaj o izvršenju proračuna 2016. godinu GLASNIK 11/2017.

Uvidom u dostavljenu dokumentaciju, Povjerenstvo je utvrdilo da dužnosnik Josko Roščić, općinski načelnik Općine Baška Voda, ne obavlja niti jednu funkciju u tijelima nogometnog kluba „Urania“ te da su sredstva navedenom nogometnom klubu dodjeljivana putem Općinskog vijeća prema Programu financiranja javnih potreba u športu Općine Baška Voda za važeću godinu, slijedom čega nije utvrđena nikakva poveznica između Nogometnog kluba „Urania“ i dužnosnika Joska Roščića pa samim time ni moguća povreda neke od odredaba ZSSI-a.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnik Josko Roščić, osobna dostava
2. Objava na internetskoj stranici Povjerenstva
3. Pismohrana